แรงซื้อกลุ่ม “โรงไฟฟ้า-โรงพยาบาล” พยุง SET ปิดเช้าบวก 2 จุด
SET ปิดเช้าบวก 2 จุด รับแรงซื้อกลุ่มโรงไฟฟ้า และโรงพยาบาลหนุน แนวโน้มบ่ายแกว่งไซด์เวย์ พร้อมให้แนวต้าน 1,630 จุด แนวรับ 1,615 จุด
SET ปิดเช้าบวก 2 จุด รับแรงซื้อกลุ่มโรงไฟฟ้า และโรงพยาบาลหนุน แนวโน้มบ่ายแกว่งไซด์เวย์ พร้อมให้แนวต้าน 1,630 จุด แนวรับ 1,615 จุด
24 พ.ย. 2565

นายชาญชัย พันทาธนากิจ ผู้ช่วยผู้อำนวยการ สายงานวิจัย บล.เอเซีย พลัส กล่าวว่า ตลาดหุ้นไทยในช่วงเช้าที่ผ่านมาดัชนีแกว่งตัวกรอบแคบๆ และวอลุ่มการซื้อขายค่อนข้างเบาบาง เนื่องจากเข้าสู่ช่วงวันหยุด Thanksgiving ของตลาดหุ้นสหรัฐฯ ทำให้นักลงทุนต่างชาติเริ่มชะลอการลงทุน ประกอบกับตลาดได้ตอบรับข่าวรายงานการประชุมธนาคารกลางสหรัฐฯ (เฟด) ในเรื่องการชะลอขึ้นดอกเบี้ยไปมากแล้ว และยังไม่มีปัจจัยใหม่ๆเข้ามาหนุนตลาด
ขณะเดียวกันยังมีปัจจัยกดดันหุ้นกลุ่มพลังงานจากกลุ่มประเทศ G7 เตรียมกำหนดเพดานราคาน้ำมันรัสเซีย และสต๊อกน้ำมันของสหรัฐฯปรับเพิ่มขึ้น ทำให้ราคาน้ำมันย่อตัวลงมา กดดันหุ้นกลุ่มพลังงาน และมีผลต่อแรงกดดันดัชนี แต่ยังมีหุ้นขนาดใหญ่ในกลุ่มโรงไฟฟ้า และโรงพยาบาล ที่ฟื้นกลับมาช่วยพยุงดัชนี ส่วนตลาดหุ้นอื่นในภูมิภาคเอเชียช่วงเช้าวันนี้ส่วนใหญ่ปรับตัวเพิ่มขึ้น
สำหรับแนวโน้มตลาดหุ้นไทยในช่วงบ่ายคาดว่าแกว่งไซด์เวย์ในกรอบแคบต่อ โดยช่วงนี้นักลงทุนต่างชาติเริ่มชะลอการลงทุน และยังไม่มีปัจจัยใหม่เข้ามาส่งผลต่อตลาดหุ้น โดยให้แนวต้าน 1,630 จุด แนวรับ 1,615 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์
PTT มูลค่าการซื้อขาย 1,569.29 ล้านบาท ปิดที่ 33.75 บาท ราคาไม่เปลี่ยนแปลง
BANPU มูลค่าการซื้อขาย 1,086.13 ล้านบาท ปิดที่ 13.00 บาท ลดลง 0.10 บาท
PTTEP มูลค่าการซื้อขาย 775.66 ล้านบาท ปิดที่ 190.00 บาท ลดลง 3.50 บาท
THG มูลค่าการซื้อขาย 582.50 ล้านบาท ปิดที่ 71.25 บาท เพิ่มขึ้น 0.75 บาท
POLY มูลค่าการซื้อขาย 512.87 ล้านบาท ปิดที่ 15.20 บาท เพิ่มขึ้น 1.70 บาท